Σύμφωνα με την νομοθεσία, καλείσθε να δημοσιεύσετε τα αποτελέσματα της αξιολόγησης των υποψηφίων οι οποίοι έλαβαν μέρος σε διαγωνισμό για την πλήρωση θέσεων του Νομικού Προσώπου Δημοσίου Δικαίου.Για την εξασφάλιση της διαφάνειας και την προστασία των υποκειμένων αναφορικά με τα προσωπικά δεδομένα των τελευταίων προτείνουμε την παρακάτω διαδικασία: Από τη στιγμή που στο υποκείμενο δίδεται αριθμός πρωτοκόλλου κατά την αίτησή του, προτείνουμε να χρησιμοποιήσετε αυτόν τον αριθμό προς δημοσίευση αντί των προσωπικών του στοιχείων που εξυπηρετούν την ταυτοποίησή του (όνομα, επώνυμο, όνομα πατρός, στοιχεία επικοινωνίας κ.λπ). Κατά την ανάρτηση της αξιολόγησης των υποψηφίων, μπορείτε να κοινοποιήσετε τον εν λόγω αριθμό συνοδευόμενο από τη μοριοδότηση των κριτηρίων επιλογής (βαθμός πτυχίου, στοιχεία τυχόν αναπηρίας, αριθμός τέκνων κ.λπ). Ο αρμόδιος υπάλληλος του Νομικού Προσώπου, θα πρέπει να διατηρεί ένα αρχείο όπου θα αναγράφονται όλα τα στοιχεία του υποψηφίου, ήτοι κριτήρια επιλογής, προσωπικά στοιχεία και αριθμός πρωτοκόλλου για την εξασφάλιση της αντιστοιχίας- ταυτοποίησης, ώστε να είναι διαθέσιμα σε περίπτωση που ζητηθούν από δημόσια ελεγκτική αρχή. Με την παραπάνω μέθοδο εξασφαλίζουμε τη διαφάνεια από τη στιγμή που δημοσιεύει ο οργανισμός τη μεθοδολογία αξιολόγησης των υποψηφίων καθώς και την προστασία των προσωπικών δεδομένων του υποψηφίου από τη στιγμή που μόνον ο ίδιος γνωρίζει τον αριθμό πρωτοκόλλου του που αντιστοιχεί στα κριτήρια επιλογής του.